Šimko, Jozef, poslanec NR SR (2021-02-05):
Ďakujem pekne. Vážený pán predsedajúci, vážení páni podpredsedovia, milé kolegyne, vážení kolegovia, v podstate mám taký pocit, že kultúrnu vložku už máme za sebou. Dovolím si povedať, že zrejme slovenský národ, ktorý sleduje toto vystúpenie v parlamente, určite sa perfektne zabáva. Ale teraz poďme vážne. Vážené kolegyne, vážení kolegovia, vy ma v podstate poznáte ako poslanca Národnej rady, ako kolegu, zároveň ako primátora mesta Rimavskej Soboty, ale zrejme ma nepoznáte, čo som robil za posledné roky. Áno, dámy a páni, som dlhoročný funkcionár Policajného zboru. Vykonával som tam skutočne vysoké funkcie, jednak ako náčelníka kriminálky, náčelníka oddelenia vyšetrovania, okresného riaditeľa Policajného zboru, ale ak by som chcel, vrátim sa práve k oddeleniu vyšetrovania. Ja ako bývalý náčelník oddelenia vyšetrovania som dlhé roky spolupracoval s prokuratúrou. Či to bola okresná prokuratúra, krajská prokuratúra, sem-tam aj Generálna prokuratúra. Ale dovolím si povedať, že ja som sa nestretol vo svojej funkcii ani raz, že by som spolupracoval s prokurátorom na okresnej či krajskej úrovni, ktorý bol trestne odsúdený a bol v podmienke. Ja si to skutočne neviem predstaviť že ako náčelník vyšetrovačky, že by som išiel za prokurátorom a podstatne dohadoval by som väzbu s ním na obvineného, s ním, ktorý je v podstate v podmienke. A toto sa v danom prípade tu stane, pretože špeciálny prokurátor, pán Lipšic, ktorého pravdepodobne zvolíte za prokurátora špeciálneho, pravdepodobne tento človek bude zvolený a je skutočne v podmienke. Však dostal tento človek tri roky podmienku. Áno, samozrejmá vec, to sa nám hocikomu môže stať, že teda ideme domov, náhodou dakoho zrazíme, ale, v poriadku, ale tento človek potom nemá čo hľadať v kresle špeciálneho prokurátora a ešte keď má podmienku. Dámy a páni, ale najväčší problém je aj v tom, že my ako v podstate poslanci, ale my nie, pretože určite ja som nehlasoval za to, ale vy ste v podstate zmenili zákon, že skrátka do funkcie špeciálneho prokurátora môže byť zvolený aj neprokurátor. Viete veľmi dobre, že koľkí ľudia proti tomu protestovali. V prvom rade prokurátorská obec, no nepomohlo to, poslanecký zbor, myslím, 95 hlasmi ste to jednoznačne odsúhlasili, vládna koalícia. No a teraz je ten, práve ten najväčší problém. Ja už nebudem tak podrobne hovoriť o týchto problémoch, pretože už teoreticky všetci ste to podrobne rozobrali, ale dovoľte zopár viet. Bývalý špeciálny prokurátor pán Kováčik, samozrejme, na nátlak, nakoľko je vo vyšetrovacej väzbe, sa vzdal 10. 11. 2020 svojej funkcie. Dňa 11. 12. 2020 predseda Národnej rady Slovenskej republiky svojím rozhodnutím č. 354 vyzval oprávnené subjekty, aby predložili návrhy kandidátov 8. januára 2021. Pokiaľ máme dobré informácie, samozrejmá vec, boli navrhnutí štyria kandidáti – pán Kysel, pán Lipšic, pán Šanta a pán Špirko. Vieme aj to veľmi dobre, že boli podrobení ústavnoprávnemu výboru, tzv. grilovaniu a teoreticky ústavnoprávny výbor nám ich predložil všetkých štyroch, že áno, nech sa páči, nech parlament rozhodne, kto bude tým špeciálnym prokurátorom na ďalšie roky. Vážení priatelia, mne v živote pán Lipšic neublížil, neublížil mi ani pán Šanta, ani pán Špirko. Ja ani týchto ľudí nepoznám, ale ja si dovolím otvorene tu verejne povedať, že pokiaľ teda Rada prokurátorov navrhne nejakého človeka, čo je pán Kysel, tak ja tomuto človeku dám hlas. A viete prečo? Lebo zrejme to je odborník. Lebo ak tohto človeka navrhuje Rada prokurátorov, tak zrejme tento človek niečo v hlave má. Je to dlhoročný špeciálny prokurátor, tak z tohto hľadiska v každom prípade budem tohto človeka podporovať. A čo sa týka toho trestného činu. Vážení priatelia, kolegyne, kolegovia, vy všetci veľmi dobre viete, ako som to v úvode naznačil, že pán Lipšic, bohužiaľ, samozrejme, ako som povedal, hocikomu sa toto môže stať, spáchal trestný čin, nedbalostný trestný čin, nie je to úmyselný trestný čin, za čo bol odsúdený. No, ale nezabudnime na jednu veci, vážené kolegyne, kolegovia, že tento človek, keď taký istý trestný čin spácha či pán Móric, alebo v prvom rade pán Skrúcaný, tvrdo požadoval pre Skrúcaného nepodmienečný trest. Vieme veľmi dobre, že existoval na Generálnu prokuratúru, aby Skrúcaného zavreli, ale už na seba tento návrh nedával. Toto je, toto je amorálne, toto je nemorálne z jeho strany. Takže toto je moje ako stanovisko. Dámy a páni, síce pán Pročko otvorene povedal, že nebude hlasovať za žiadneho. Samozrejme, pozreme sa na to hlasovanie. Ja som povedal, že áno, ja budem hlasovať za pána Kysela len za to, že ho navrhuje Rada prokurátorov. To znamená, považujem ho za odborníka a verím tomu, že bude dobrý špeciálny prokurátor. Nuž ale, dámy a páni, pozrime sa na to grilovanie. Ak vy skutočne zvolíte Lipšica za špeciálneho prokurátora, tak národ vám povie jednu vec, čo to vlastne robíte v tom, v tom parlamente. Je to divadlo, vážení páni, ak toto prejde. Divadlo grilovanie, divadlo toto hlasovanie. Pretože v tom prípade všetci veľmi dobre vieme, že bolo to divadlo, ak bude Lipšic zvolený za špeciálneho prokurátora. Takže, prosím vás, uvažujte, pretože zrejme národ vám to v tom prípade neodpustí. Ďakujem pekne.